text: Horsens-sejler på vinderkurs i Barcelona
  07 oktober 2017 kl. 06.44
  Horsens-sejleren, den tidligere verdensmester og OL-medaljetager Anne-Marie Rindom, er på vinderkurs ved EM i Laser Radial i Barcelona. 
  Anne-Marie Rindom fortsætter de gode takter ved EM i Laser Radial i Barcelona. Fredag konsoliderede hun sin andenplads, og hun er før lørdagens sejladser blot to point fra den førende båd.
  På grund af let vind og store bølger måtte sejlerne fredag vente længe, før de kunne komme i aktion.
  Anne-Marie Rindom kom godt fra start i første sejlads. Hun førte ved topmærket og holdt sig fremme gennem hele sejladsen for til sidst at sejle i mål som nummer tre. 
  I samme sejlads måtte den førende hollænder, Marit Bouwmeester, nøjes med en tiendeplads.
  I anden sejlads kom danskeren dårligt fra start og måtte nøjes med en 30.-plads halvvejs, men alligevel fik hun kæmpet sig op på en 14.-plads, inden hun passerede målstregen.
  Der resterer fire sejladser ved EM - to sejladser lørdag og to søndag.
  